O delegație a Agenției Servicii Publice (ASP) din Republica Moldova a întreprins, în perioada 10-12 martie, o vizită de lucru în România pentru un schimb de bune practici și expertiză în domeniul prestării serviciilor publice de evidență și documentare a populației.
Astfel, reprezentanții ASP de la Chișinău s-au întâlnit, la București, cu directorul Direcției generale pentru evidența persoanelor din cadrul MAI al României, Cătălin Giulescu și cu directorul Imprimeriei Naționale Române, Sorin Toader.
"Un subiect aparte pe agenda vizitei de lucru a fost documentarea cetățenilor cu un nou act de identitate – cartea electronică de identitate. În România, proiectul-pilot de emitere a cărților electronice de identitate a fost lansat în orașul Cluj-Napoca în august 2021, urmând a fi extins în toată țara pe parcurs. În Republica Moldova, cartea electronică de identitate va fi pusă în circulație pe parcursul anului 2025", a informat Agenția Servicii Publice din Republica Moldova.
În acest context, părțile au abordat subiecte privind schimbul de informații despre procesele actuale de emitere a cărților electronice de identitate, crearea mecanismului de interoperabilizare a sistemelor IT, identificarea provocărilor apărute și găsirea soluțiilor.
Menționăm că reprezentanții ASP din Republica Moldova au întreprins o vizită și la Autoritatea Națională pentru Cetățenie din România. Astfel, în cadrul discuțiilor, părțile au agreat necesitatea "întăririi cooperării bilaterale dintre cele două autorități."